Αθανάσιος Κανελλόπουλος

Ο **Αθανάσιος Κανελλόπουλος** (1923 - 16  Δεκεμβρίου 1994) ήταν Έλληνας πολιτικός.

## Βιογραφία
Γεννήθηκε στην Ανδρίτσαινα της Ολυμπίας το 1923 και καταγόταν από τη σπουδαία οικογένεια Χριστόπουλου. Σπούδασε νομικά και πολιτικές και οικονομικές επιστήμες και αναγορεύθηκε διδάκτορας πολιτικών και οικονομικών επιστημών. Το 1963 έγινε Καθηγητής στο Πανεπιστήμιο Πειραιώς. Στις 21 Απριλίου 1967 παραιτήθηκε από τη θέση του ως Καθηγητής και αποκαταστάθηκε το 1974 ως Καθηγητής στην Ανώτατη Βιομηχανική Σχολή Πειραιά. Το 1976 ορίσθηκε επισκέπτης Καθηγητής στην Ανώτατη Σχολή Οικονομικών και Εμπορικών Επιστημών. Δίδαξε κοινωνιολογία και οικονομία. Από το 1948 ως το 1950 διατέλεσε Σύμβουλος του Υπουργού Συντονισμού και από το 1950 έως το 1978 Διευθυντής του περιοδικού *[[Οικονομικός Ταχυδρόμος]]* και υπεύθυνος Οικονομικός συντάκτης των εφημερίδων του Συγκροτήματος Λαμπράκη. Από το 1969 ως το 1970 χρημάτισε οικονομικός εμπειρογνώμονας του Οργανισμού Ηνωμένων Εθνών (ΟΗΕ). Τοποθετήθηκε επικεφαλής των εμπειρογνωμόνων του ΟΗΕ στη Λιβύη ως Σύμβουλος της Λιβυκής Κυβέρνησης στην οικονομική πολιτική και στην εκπόνηση του πενταετούς προγράμματος της Λιβύης.

Διετέλεσε δύο φορές Υφυπουργός σε Υπηρεσιακές Κυβερνήσεις. Εκλέχθηκε Βουλευτής Ηλείας το 1963, το 1964, το 1974, το 1977, το 1981, το 1985 και τον Ιούνιο του 1989. Από τον Φεβρουάριο του 1964 ως τον Ιούνιο 1965 χρημάτισε Υφυπουργός Συντονισμού στην κυβέρνηση της Ενώσεως Κέντρου. Κατά τη διάρκεια της Κυβέρνησης Εθνικής Ενότητας, το 1974, χρημάτισε Υπουργός Εμπορίου. Από τον Μάιο του 1978 ως τον Μάιο του 1980, χρημάτισε Υπουργός Οικονομικών και από τον Μάιο του 1980 ως τον Ιούνιο του 1981 Υπουργός Γεωργίας. Το 1984 ορίσθηκε Κοινοβουλευτικός εκπρόσωπος της Νέας Δημοκρατίας. Από τον Ιούνιο ως τον Οκτώβριο του 1989, διετέλεσε Υπουργός Προεδρίας. Το Νοέμβριο του 1989 εκλέχθηκε Βουλευτής Επικρατείας. Τον Απρίλιο του 1990, αναδείχθηκε Αντιπρόεδρος της Κυβέρνησης και Υπουργός Δικαιοσύνης και τον Αύγουστο του 1991 Αντιπρόεδρος της Κυβέρνησης και Υπουργός Επικρατείας.

Συνέγραψε πληθώρα επιστημονικών εργασιών, τις οποίες έχει εκδώσει στα ελληνικά, αγγλικά, γαλλικά και γερμανικά. Στις εκλογές της 10ης Οκτωβρίου 1993 εξελέγη με τη Ν.Δ. δεύτερος κατά σειρά στο ψηφοδέλτιο επικρατείας. Πέθανε το Δεκέμβριο του 1994.  Ξάδερφός του, ήταν ο γνωστός παρουσιαστής τηλεπαιχνιδιών Ίκαρος Κανελλόπουλος (1920-1993).

### Συγγραφικό έργο
* «Αρχαία Ελλάδα - Σύχρονη Ελλάδα ή το δάκτυλο στο μέλι τότε και τώρα: συγγενή αίτια παρακμής», εκδ. "Αποτύπωμα", 2011
* «Αντίλαλοι», εκδ. "Λιβάνης"
* «Ο Ξενοφών ως δημοσιογράφος», εκδ. "Εστία"
* «Η οικονομική μόρφωση της πολιτικής ηγεσίας στην Αρχαία Αθήνα», εκδ. "Εστία"
* «Σύγχρονες οικονομικές σκέψεις των Αρχαίων Ελληνων», εκδ. "Εστία
* «Παραπολιτικά ή το ήθος και το ύφος», εκδ. "Εκδοτική Εστία"
* «Λογομάγειροι και δημοκόποι (παραπολιτικά 2)», εκδ. "Κουτσουμπός", 1990
* «Παθογενή σύνδρομα στο δημοσιονομικό σύστημα της Αρχαίας Αθήνας»,  εκδ. "Εκδοτική Εστία"
* «Για ένα μετασοσιαλιστικό κίνημα», εκδ. "Αθηνά"
* «Το χιούμορ των πολιτικών *από την αρχαία Ελλάδα ως την εποχή μας*», εκδ. "Εκδοτική Εστία", 1997
* «Γράφει ο Εύβουλος», εκδ. "Κουστουμπός", 1990 
* «Γράφει ο Εύβουλος (2)», εκδ. "Εκδοτική Εστία", 1993
* «Η Οικονομία ανάμεσα στο χθες και το αύριο», 1980 (χ.ε)
* «Η ΕΟΚ για την Ελλάδα», 1984 (χ.ε)

## Παραπομπές


Κατηγορία:Έλληνες οικονομολόγοι
Κατηγορία:Έλληνες νομικοί
Κατηγορία:Έλληνες πανεπιστημιακοί του 20ού αιώνα
Κατηγορία:Βουλευτές Ηλείας
Κατηγορία:Έλληνες βουλευτές επικρατείας
Κατηγορία:Έλληνες υπουργοί Εμπορίου
Κατηγορία:Έλληνες υπουργοί Οικονομικών
Κατηγορία:Έλληνες υπουργοί Γεωργίας
Κατηγορία:Έλληνες υπουργοί Προεδρίας
Κατηγορία:Έλληνες υπουργοί Δικαιοσύνης
Κατηγορία:Έλληνες υπουργοί Επικρατείας
Κατηγορία:Έλληνες υφυπουργοί Συντονισμού
Κατηγορία:Αντιπρόεδροι της Κυβέρνησης της Ελλάδας
Κ
Κατηγορία:Έλληνες πολιτικοί του 20ού αιώνα